Shveysariyada yuqori texnologiyali protezlarga ega sportchilar o‘rtasida olimpiada o‘tkaziladi

2016-yilda Shveysariyada bionik protezlarga ega bo‘lgan sportchilar o‘rtasida olimpiada bo‘lib o‘tadi, deya xabar berdi Look At Me nashri.

Kibatlon (Cybathlon) deb nomlangan ushbu musobaqalarda yuqori texnologiyali protezlarga ega bo‘lgan sportchilar qatnashishi mumkin. Ma’lum bo‘lishicha, “kiber-olimpiada” qoidalari sportchilarni texnik vositalardan deyarli cheklamaydi. Shuning uchun eng mukammal protez egalarining g‘olib bo‘lish ehtimoli yuqori bo‘ladi.

Kibatlonda musobaqalar oltita yo‘nalish bo‘yicha o‘tkaziladi: velopoyga, nogironlar aravachalari poygasi, yasama oyoqli sportchilar yugurishi, yasama qo‘lli sportchilar musobaqasi, shuningdek neyrokompyuter interfeysi va ekzoskeletga ulangan sportchilar o‘rtasida musobaqalar.

Kibatlon 2016-yilning 8-oktabrida Syurix shahrida bo‘lib o‘tadi. Musobaqada sportchilar bilan birga, protezni ishlab chiqqan kompaniyalar ham g‘olib bo‘ladi.

Ma’lumot o‘rnida: bionik protez — asab tizimi yordamida boshqariladigan yasama a’zo.

Neyrokompyuter interfeysi — miya va elektron qurilma o‘rtasida ma’lumot almashish uchun yaratilgan tizim. Bunday protez asab tizimi yoki sezgi organlari funksiyalari buzilganida, ularni tiklash uchun o‘rnatiladi.

Ekzoskelet — odamning harakatini takrorlaydigan karkas (sinch). U harakatlanishni proporsional ravishda kuchaytiradi.